VENDIM

Nr. 212, datë 7.10.2024

MBI DISA NDRYSHIME NË VENDIMIN E BORDIT TË ERE-s NR. 9, DATË 21.1.2022, “MBI LICENCIMIN E SHOQËRISË ‘BREÇANI R.O.S.P’ SHPK,
NË VEPRIMTARINË E PRODHIMIT TË ENERGJISË ELEKTRIKE NGA HEC ‘DRITA’, ME KAPACITET TË INSTALUAR 1980 kw, TË NDRYSHUAR”
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 7.10.2024, mbasi shqyrtoi relacionin me nr. 52/7 prot., datë 20.9.2024, të përgatitur nga Drejtoria e Licencimit dhe Autorizimeve “Mbi disa ndryshime në vendimin e Bordit të ERE-s nr. 9, datë 21.1.2022, “Mbi licencimin e shoqërisë ‘Breçani R.O.S.P’ sh.p.k. në veprimtarinë e prodhimit të energjisë elektrike nga HEC ‘Drita’, me kapacitet të instaluar 1980 kw, i ndryshuar”

konstatoi se: 

- Bordi i ERE-s vendosi të licencojë shoqërinë “Breçani R.O.S.P” sh.p.k., në veprimtarinë e prodhimit të energjisë elektrike, me vendimin nr. 9, datë 21.1.2022, të ndryshuar, në vijim me vendimin nr. 232, datë 12.9.2022 dhe me vendimin nr. 82, datë 2.5.2024, me kushtet si më poshtë: 1. Të licencojë shoqërinë “Breçani R.O.S.P” sh.p.k. në veprimtarinë e prodhimit të energjisë elektrike nga HEC “Drita”, me kapacitet të instaluar 1980 kw, për një afat 30-vjeçar. 2. Shoqëria “Breçani R.O.S.P” sh.p.k. të depozitojë në ERE certifikatën e pronësisë për zonën ku ushtron veprimtarinë HEC “Drita”, brenda datës 12.7.2024. 3. Shoqëria “Breçani R.O.S.P” sh.p.k., të depozitojë në ERE lejen e rinovuar të burimit ujor sipërfaqësor, deri në datën 12.7.2024. 4. Në rast se shoqëria “Breçani R.O.S.P” sh.p.k., ka një urdhër për ndërprerjen e aktivitetit nga Inspektorati Kombëtarë i Mbrojtjes së Territorit (IKMT), atëherë nuk ka të drejtë të operojë/ushtrojë veprimtarinë e prodhimit të energjisë elektrike, deri në depozitimin e lejes së rinovuar për përdorimin e burimit ujor sipërfaqësor. 5. Ky vendim është objekt rishikimi nga Bordi i ERE-s, sipas përcaktimeve të nenit 16, të ligjit nr. 43/2015, “Për sektorin e energjisë elektrike”, të ndryshuar, në rast të plotësimit/mosplotësimit të kushteve të përcaktuara në pikat 2, 3 dhe 4 të këtij vendimi.

- ERE, me shkresën nr. 52/2 prot., datë 13.5.2024, ka njoftuar shoqërinë “Breçani R.O.S.P” sh.p.k. mbi vendimin  e Bordit të ERE-s nr. 82, datë 2.5.2024, duke i sjell në vëmendje afatet e lëna për plotësimin e kushteve të lëna në pikat 2 dhe 3.

- Në kuadër të plotësimit të kushtit të lënë në pikën 2 të vendimit të Bordit të ERE-s nr. 9/2022, të ndryshuar, ku i është lënë shoqërisë kushti që të depozitojë në ERE certifikatën e pronësisë për zonën ku ushtron veprimtarinë HEC “Drita”, brenda datës 12.7.2024.

- Shoqëria me shkresën e protokolluar në ERE me nr. 52/3 prot., datë 5.7.2024 ka depozituar informacion mbi ecurinë e aplikimit për pajisjen me certifikata pronësie nga ASHK Tropojë.

- Në vijim, ERE me shkresën nr. 52/5 prot., datë 6.9.2024, i kërkoi shoqërisë “Breçani R.O.S.P” sh.p.k. informacion mbi statuset e aplikimit në ASHK Tropojë dhe depozitimin e dokumentacionit pronësor, në kuadër të kërkesave të kushtit të vendosur në pikën 2 të vendimit të Bordit të ERE-s. 

- Shoqëria, në përgjigje të shkresës së ERE-s dhe në kuadër të plotësimit të këtij kushti me shkresën e protokolluar në ERE nr. 52/6 prot., datë 9.9.2024, depozitoi dokumentacionin e pronësisë për tokën shtet në zonën ku ushtron veprimtarinë për prodhimin e energjisë elektrike nga HEC “Drita”. 

- Për sa më sipër depozituar është plotësuar kushti i lënë mbi depozitimin e certifikatave të pronësisë dhe kartelave shoqëruese me shënimet përkatëse për zonën ku ushtron veprimtarinë e prodhimit të energjisë elektrike HEC “Drita”, sipas kontratës së nënshkruar me MIE-n për një afat 49-vjeçar. Ajo që evidentohet në dokumentacionin e depozituar është afati i kartelave, të cilat referojnë një afat 999-vjeçar, i cili ndoshta është një gabim material. Gjithsesi, në çdo rast, për sa i përket dokumentacionit që vlen për rishikimin e këtij vendimi, vlerësohet se ky dokumentacion përmbush kushtin e lënë mbi pronësinë në zonën ku ushtron veprimtarinë HEC “Drita”. Si e tillë, pika 2 e vendimit të Bordit të ERE-s vlerësohet të shfuqizohet.

- Në kuadër të plotësimit të kushtit të lënë në pikën 3 të vendimit të Bordit të ERE-s nr. 9/2022, të ndryshuar, ku i është lënë shoqërisë kushti që të depozitojë në ERE lejen e rinovuar të burimit ujor sipërfaqësor deri në datën 12.7.2024. Shoqëria, me shkresën e protokolluar në ERE me nr. 52/3 prot., datë 5.7.2024 ka depozituar informacion se aplikimi për rinovimin e lejes së përdorimit të burimit ujor sipërfaqësor tashmë mban statusin “Kalim për mbledhjen e Këshillit të Basenit Ujor”, dhe se kjo mbledhje do të zhvillohet brenda muajit korrik 2024.

- Në vijim të informacionit të depozituar nga shoqëria, ERE me shkresën nr. 633/30 prot., datë 24.7.2024, iu drejtua AMBU-së me kërkesën për informacion, në lidhje me statuset e aplikimeve të bëra nga subjektet që kemi në proces trajtimi, ndër të tjera u pyet edhe nëse është miratuar leja e përdorimit të burimit ujor sipërfaqësor nga Këshilli i Basenit Ujor për shoqërinë “Breçani R.O.S.P” sh.p.k.

- Në përgjigje me shkresën e protokolluar në ERE me nr. 633/40 prot., datë 6.8.2024, AMBU-ja ka konfirmuar se aplikimi për rinovimin e lejes së përdorimit të burimit ujor sipërfaqësor nga shoqëria “Breçani R.O.S.P” sh.p.k. është miratuar nga organet e menaxhimit të burimeve ujore me anë të vendimit nr. 11, datë 30.7.2024. Procesi është në fazën e kryerjes së pagesës së tarifës për marrjen e lejes nga subjekti përfitues.

- Shoqëria me shkresën e protokolluar në ERE me nr. 52/4 prot., datë 14.8.2024, ka depozituar vendimin  e Këshillit të Basenit Ujor Drin-Bunë me nr. 11, datë 30.7.2024, për miratimin e rinovimit të lejes nr. 575 prot., datë 12.12.2018, për përdorim burimi ujor sipërfaqësor për prodhim hidroenergjetik, shoqërisë “Breçani R.O.S.P” sh.p.k. Lejen për përdorim burimi ujor sipërfaqësor nr. 303 prot., datë 31.7.2024, me nr. serie 000207, për prodhim hidroenergjie nga HEC “Drita”. Në këtë leje përcaktohet se periudha e vlefshmërisë së saj është për 5 (pesë) vite,  deri më datën 30.7.2029.

- Me depozitimin e këtij dokumenti, shoqëria ka plotësuar kushtin e vendosur në pikën 3 të vendimit të Bordit të ERE-s, por duke qenë se kjo leje nuk mbulon të gjithë periudhën e licencimit dhe po ashtu i nënshtrohet rinovimit, vlerësohet që kjo pikë të ndryshojë, duke i lënë kushtin shoqërisë që të depozitojë në ERE lejen e rinovuar për përdorimin e burimit ujor sipërfaqësor për prodhim hidroenergjie nga HEC “Drita”, brenda datës 30.7.2029.

- Me ndryshimin e pikës 3 vlerësojmë të ndryshojmë dhe pikën 4 me përmbajtjen: Në rast se shoqëria nuk depoziton lejen e rinovuar të përdorimit  të burimit ujor brenda afatit të përcaktuar në pikën 3, ajo nuk ka të drejtë të operojë/ushtrojë veprimtarinë  e prodhimit të energjisë elektrike.

- Për sa sqarohet më sipër vlerësojmë të ndryshojmë dhe pikën 5 të vendimit nr. 9, datë 21.1.2022, të ndryshuar, si në vijim: “5. Ky vendim është objekt rishikimi nga Bordi i ERE-s, në rast të plotësimit/mosplotësimit të kushtit të përcaktuar në pikën 3 të këtij vendimi.”
- Në nenin 113 të ligjit nr. 44/2015, “Kodi i Procedurave Administrative i Republikës së Shqipërisë”, është parashikuar mundësia e shfuqizimit të plotë apo të pjesshëm të një akti, apo ndryshimin e tij, me nismën e vetë organit, që e ka nxjerrë, duke përcaktuar dhe formën ligjore të këtij ndryshimi të aktit, e cila duhet të bëhet me një akt të ri me shkrim. 

Për gjithë sa më sipër, Bordi i ERE-s

VENDOSI:

1. Pika 2 e vendimit të Bordit të ERE-s nr. 9, datë 21.12.2022, i ndryshuar, të shfuqizohet.

2. Pika 3 e vendimit të Bordit të ERE-s nr. 9, datë 21.12.2022, i ndryshuar, ndryshon dhe bëhet:

“3. Shoqëria “Breçani” sh.p.k. duhet të depozitojë në ERE lejen e rinovuar të përdorimit të burimit ujor sipërfaqësor brenda datës 30.7.2029.”
3.  Pika 4 e vendimit të Bordit të ERE-s nr. 9, datë 21.12.2022, i ndryshuar, ndryshon dhe bëhet:

“4. Në rast se shoqëria nuk depoziton lejen e rinovuar të përdorimit të burimit ujor brenda afatit të përcaktuar në pikën 3, ajo nuk ka të drejtë të operojë/ushtrojë veprimtarinë  e prodhimit të energjisë elektrike.”
4. Pika 5 e vendimit të Bordit të ERE-s nr. 9, datë 21.1.2022, i ndryshuar, ndryshon dhe bëhet: 

“5. Ky vendim është objekt rishikimi nga Bordi i ERE-s në rast të plotësimit/mosplotësimit të kushtit të përcaktuar në pikën 3 të këtij vendimi.”
Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

 Petrit Ahmeti

